# **Eesti Rahva Muuseum**

# **Küsimusleht nr 236**

# **Kolimine**

Enamik inimesi on kolimisega vähemalt korra elus kokku puutunud, tehes seda ise või aidates sõpradel kolida. Kolimine on emotsionaalne sündmus inimese elus, mille järgi mäletatakse mingit perioodi ja juhtumeid täpsemini kui muidu. See võimaldab nii situatsiooni kui ka muudatusi dateerida. Kolimisel tulevad välja ka asjad, mis sageli selle käigus ümber hinnatakse.

Muuseum ootab Teie kolimiskogemusi. Mida kolimine Teie jaoks tähendab? Mis on tinginud elukohavahetuse ja kuidas see kulges? Kuidas Te uut elamispinda ette valmistasite ja mida tegite elu jooksul kogunenud asjadega? Kuidas olete ennast uues kodus sisse seadnud ja milliseid kombeid olete järginud? Need küsimused on pigem mõeldud abiks mõtete kogumisel kui sõna-sõnalt vastamise jaoks.

Kui Teil leidub kolimisteemalisi fotosid, siis oleme huvitatud ka nendest. Digifotosid võib saata elektrooniliselt. Paberfotosid palun ärge paberile liimige. Lisage Teile teadaolevad andmed fotode kohta eraldi lehel märkega, kas need on antud muuseumile kingiks või laenatud koopiate tegemiseks.

Täname kaastöö eest!

Tiina Tael, peaarhivaar

tiina.tael@erm.ee

**Vastaja andmed:**

Nimi (võib ankeedis jääda anonüümseks, aga märkige sel juhul oma sugu)

Sünniaeg ja -koht

Elukoht

Haridus, eriala

Pere suurus (koosseis) kolimisel

Kolimise aeg

**Kolimise põhjused ja eeldused**

Mitu korda olete kolinud ja mis põhjusel? Kas elukohavahetuse põhjustas perekonna suurenemine või vähenemine, linna või maale kolimine, oma kodu ehitamine, soov elamistingimusi parandada või majanduslike võimaluste muutumine? Kas olite väsinud üürniku seisusest või soovisite vahetada üürikorterit?

Kirjeldage uue kodu leidmislugu. Kas leidsite selle sugulaste, sõprade, tuttavate soovitusel või kasutasite ajalehekuulutusi ja kinnisvaraportaale? Millised on Teie kogemused maakleritega?

Kuidas toimus valimine ja otsustamine? Kas pereliikmete vahel oli eriarvamusi?

Millised olid Teie majanduslikud võimalused uue kodu soetamisel? Kas Teil oli piisavalt sääste või laenasite? Kui olete kasutanud pangalaenu, siis kirjeldage oma kogemusi pangaga. Kui olete üürnik, siis kirjeldage kokkupuuteid üürileandjaga.

**Kolimise ettevalmistus**

Kirjeldage uue elamispinna ettevalmistust. Kas tegite enne sissekolimist remonti? Millise remondi tegite? Kas piirdusite lihtsama viimistlusega või võtsite ette suurema renoveerimistöö? Kas tegite euroremondi? Milliseid materjale eelistasite (ökomaterjale, küprokit jne)? Kas tegite ise remonti või kasutasite kellegi abi?

**Kolimise kulg**

Kirjeldage kolimisperioodi meeleolu. Kas see oli stressirohke, masendav või pigem elevust tekitav ja rõõmus sündmus?

Asjade pakkimine. Kuidas korraldasite pakkimise? Kaua see aega võttis? Kust saite kaste ja milliseid? Kas midagi läks katki?

Kas võtsite kõik asjad kaasa või tegite valiku? Mida tegite esemetega, mida Te enam ei kasutanud? Kas kinkisite need äraviskamise asemel naabritele, sõpradele või sugulastele, et väärtustada kellegi kunagi tehtud tööd? Millised on Teie kokkupuuted taaskasutusega? Kas olete jätnud mittevajalikke asju alles ka mõttega, et „ehk läheb neid kunagi tarvis“ või „las nad olla“? Kuhu Te sellised esemed olete paigutanud?

Transport. Kirjeldage sissekolimist uude koju. Kas kolisite oma jõududega, sugulaste ja sõprade abiga või kasutasite kolimisfirmat? Kas puutusite kokku mõne probleemiga (nt trepikoda oli liiga kitsas vms) ja kas olite sunnitud mõnest esemest olude sunnil loobuma? Milline oli kõige raskem või suurem kolitud ese?

Millises seisus Te vana kodu maha jätsite? Kas tegite kõik tühjaks või mõned esemed jäid ka sisse? Kas koristasite pärast väljakolimist?

**Kombestik**

Kas olete järginud ka kombestikku seoses kolimisega? Kas valisite kolimiseks teatud kindlad nädalapäevad? Kas olete täheldanud mingeid endeid sissekolimisel (nt lemmikloomade käitumises, unenägudes vms)?

Kirjeldage olulisi verstaposte majaehitusel, nt nurgakivi panek, sarikapidu jne.

Kas vanast kodust lahkumise puhul korraldasite ka lahkumispeo? Kirjeldage soolaleivapidu.

**Uus kodu**

Kuivõrd on Teie kodu seoses kolimisega muutunud? Kas olete välja vahetanud mööblit, kodutekstiili? Kas olete kaasa läinud moeröögatustega? Milliseid vigu kujundamisel olete teinud?

Kuidas on toimunud kohanemine uue koduga? Kui kaua võttis aega harjumine uue kodu häältega?

Mis on Teie elus muutunud seoses uue koduga? Milline on läbikäimine vanade naabritega? Kas maha jäid vanad sõbrad, kes elasid samas kandis ja kellega pole enam aega kohtuda?

Suhted naabritega. Kas tegite taustauuringut uute naabrite kohta enne sissekolimist? Millised on Teie suhted?

Hinnake oma praegust elukohta. Kas olete nende tingimustega rahul? Mis võiks olla järgmise elukohavahetuse põhjuseks?